OzLabs/hebrew-wiki-articles huggingface dataset:
מסקל

מסקל או מזקל (בספרדית: Mezcal מנאוואטל Mexcalli "ליקר") הוא משקה אלכוהולי מקסיקני המיוצר מצמח האגבה. משמעות השם בנאוואטל היא ״אגווה מבושל בתנור״. מסקל הוא למעשה כל משקה אלכוהולי מבוסס אגבה שאינו טקילה. את המסקל ניתן להפיק ממינים שונים של צמח האגבה המספקים טעמים וניחוחות שונים למשקה. המסקל הנמכר ביותר במקסיקו הוא הגוסאנו רוחו.

== ייצור ==
תנור במזקקה עמוס בליבות אגבה
מסקל מיוצר מצמח האגבה אשר מכונה במקסיקו מאגיי (maguey). במחוז טקילה המקומיים מכנים את הצמח מסקל. לאחר הבשלת הצמח, תהליך העשוי להימשך בין 7 ל-15 שנים תלוי במין האגבה, הוא נקצר על ידי חקלאי אגבה, מאגיירוס (magueyeros). העלים נקצצים באמצעות סכין ארוכה, המכונה קואה דה חימה (coa de jima), כך שנשארות רק ליבות הצמח המכונות פינייס (piñas - אננס) בשל הדמיון הוויזואלי לאננס. ליבות האגבה הן חומר הגלם של המזקל, הן מבושלות, מרוסקות ולאחר מכן עוברות תהליך התססה ויישון.

=== בישול ===
באופן מסורתי הליבות נאפות בבורות אבן גדולים בצורת חרוט (בקוטר של 3–4 מטר). כמטר מעוקב של גזעי עץ אלון מונחים בתחתית ועליהם אבנים בקוטר 15 ס"מ, העץ נשרף והופך את האבנים ללוהטות. לאחר מכן הליבות נערמות בגובה מטר מעל האדמה ומכוסות בעלי בננה, סיבים מתהליכים קודמים או עלי אגבה, מעל בשטיחים מסיבי דקל ולבסוף אדמה. הליבות מבושלות במשך 3 עד 5 ימים. תהליך זה הופך את העמילנים לסוכרים ומאפשר לליבות לספוג ניחוחות מהאדמה והעשן העוטפים את האבנים.

לאחר הבישול הליבות מונחות לשבוע, לאחר מכן הן מונחות בתוך טבעת אבן בקוטר 4 מטר כאשר גלגל אבן המחובר לעמוד במרכז נמשך על ידי סוס או חמור ומועך את הליבות.

יצרנים מודרניים מבשלים את הליבות באדי קיטור בתוך תנורי פלדת אל-חלד ענקיים ומועכים אותם באמצעות ציוד מכני.

=== התססה ===
העיסה מועברת למכלי עץ בנפח 1000–2000 ליטר ו-5%-10% מים מוספים לתערובת. הממשלה המקסיקנית דורשת שהתערובת תכיל לפחות 80% אגבה (בניגוד לטקילה בה נדרש רק 51%). בשלב זה מוספים קני סוכר וסוכר תירס. במזקקות קטנות התערובת מושארת להתססה טבעית באוויר הפתוח 4–30 ימים על ידי מיקרובים הנמצאים באוויר. יצרנים תעשייתיים מוסיפים מאיצים כימיקלים כמו שתנן או אמוניום סולפט.

=== זיקוק ויישון ===
לאחר שלב ההתססה העיסה מזוקקת פעמיים. מהזיקוק הראשון מתקבל אלכוהול ברמה נמוכה. לאחר הזיקוק הראשון המיכל מנוקה מהסיבים והאלכוהול שהתקבל מוחזר לזיקוק נוסף. בשלב זה המסקל מבוקבק או מועבר ליישון.

המסקל מתיישן מהר ביחס לכהילים אחרים. הוא מיושן בחביות עץ למשך חודשיים עד 7 שנים. ככל שהוא מיושן יותר כך צבעו כהה יותר וטעמו עז יותר.

דרגות יישון:
* חובן (Joven - צעיר) או בלאנקו (Blanco - לבן) - מסקל שקוף, מיושן פחות מחודשיים.
* רפוסדו (Reposado - נח) - התיישן בין חודשיים לשנה.
* אנייחו (Añejo - מיושן) - התיישן לפחות שנה בחביות עץ לא גדולות יותר מ-350 ליטר.

=== הגשה ===
את המסקל שותים בדרך כלל נקי אם כי ניתן למצוא אותו בקוקטיילים או בשילוב עם משקאות אחרים. המסקל מוגש בליווי פרוסות תפוז, לימון, ליים ואבקת צ'ילי.

== התולעת ==
ישנם עצמים שמקובל להכניס לבקבוקי מסקל. ביניהם תולעים, עקרבים ופסלי זכוכית קטנים. הידועה מכולם היא "התולעת" – לרווה של עש צ'יניקיל (Chinicuil) או גוסאנו רוחו (Gusano Rojo).

== קישורים חיצוניים ==

* 

== הערות שוליים ==

קטגוריה:ערכים שבהם תבנית בריטניקה אינה מתאימה
קטגוריה:משקאות אלכוהוליים
קטגוריה:המטבח המקסיקני
מאקה-מאקה (כוכב לכת ננסי)

136472 מאקֶה-מאקֶה (שם מלא: 136472 מאקה-מאקה; באנגלית: 136472 Makemake; סמל: 🝼)<ref></ref> הוא כוכב לכת ננסי השלישי בגודלו במערכת השמש והוא מוגדר כגוף טרנס-נפטוני באזור חגורת קויפר. שטח פניו של מאקה-מאקה כ־40% משטח פני פלוטו, מרחקו הממוצע מהשמש כ-46.8 יחידות אסטרונומיות ובהירות נראיתו הנראית 16.7. הוא נקרא על שמו של האל מאקה-מאקה - בורא העולם על פי המיתולוגיה של ילידי אי הפסחא, משום שהכוכב התגלה בסמוך לחג הפסחא.

למאקה-מאקה יש ירח אחד שהתגלה בתצפיות של טלסקופ החלל האבל באפריל 2015, שתוצאותיהן הוכרזו שנה לאחר מכן באפריל 2016. קוטר הירח נאמד בכ-160 ק"מ. מדידות מדויקות יותר של הירח יאפשרו למדוד בצורה מדויקת את הצפיפות של מאקה-מאקה.

==היסטוריה==
מאקה-מאקה התגלה ב־31 במרץ 2005 על ידי מייקל בראון, צ'אד טרוחיו ודייוויד רבינוביץ. עם גילויו הוא קיבל את הסימון <span dir="ltr">2005 FY<sub>9</sub></span>, בשלב מאוחר יותר קיבל את המספר האסטרונומי 136472, וב־11 ביוני 2008 הוא קיבל את שמו הנוכחי בהחלטת איגוד האסטרונומיה הבינלאומי ונכנס לרשימת המועמדים לקבלת סיווג של ככוכב לכת ננסי (פלוטואיד).

בחודש יולי 2008 הוחלט לבסוף שהוא אכן עומד בקריטריונים והוא קיבל מעמד של כוכב לכת ננסי.

==קישורים חיצוניים==

* 
* 

==הערות שוליים==

קטגוריה:כוכבי לכת ננסיים
קטגוריה:פלוטואידים
סוד הגן הנעלם (סרט, 1993)

סוד הגן הנעלם הוא סרט קולנוע המבוסס על ספר הילדים סוד הגן הנעלם של פרנסס הודג'סון ברנט. הסרט יצא ב-20 בינואר 1994 בבריטניה וב-11 במרץ 1994 בישראל. סרט נוסף על אודות הספר יצא בחודש אפריל בשנת 2020 (ראו סוד הגן הנעלם סרט משנת 2020).

== עלילה ==

מרי לנוקס מתייתמת מהוריה ועוברת מביתה בהודו לבית דודהּ באנגליה. מרי, מפונקת אך מוזנחת על ידי הוריה, משתעממת בביתה החדש. היא מוצאת את המפתח ואת הדלת לגן של דודתה שנפטרה 10 שנים קודם ובעזרתו של דיקון, אחיה של עוזרת הבית מרתה, מטפחת את הגינה המוזנחת ומחזירה אותה לחיים.

אל בן דודה של מרי, קולין, תמיד התייחסו כאל יצור חולה ושברירי. בסביבתו לבשו כולם מסכות רפואיות על מנת למנוע העברת מחלות. ההגזמה הזאת גרמה להתפתחותו של קולין לילד תובעני, מפונק וחסר ישע. למרות הניסיונות של מנהלת הבית למנוע זאת, מרי מגלה את קולין ומנסה לתקשר איתו למרות אישיותו המפונקת. משום שמרי הייתה גם היא ילדה מפונקת, גישתה, שהייתה שונה מאוד מגישתם של שאר עובדי הבית, השפיעה הרבה יותר על קולין. בזכותה של מרי, קולין יוצא מחדרו ונחשף לאוויר שבחוץ. לאט לאט הוא לומד ללכת ומרי, דיקון וקולין מבלים הרבה זמן בגן הסודי. קולין משתוקק לכך שאביו יראה אותו במצבו הנוכחי והשלישייה מבצעת "קסם".

אביו מקצר את מסעו וחוזר לביתו. תחושת בטן שולחת אותו לגן של אשתו ושם לתדהמתו הוא פוגש את בנו, הולך על שתי רגליו.

== הבדלים בין הסרט והספר==
* בספר הוריה של מרי מתים ממחלה ואילו בסרט הם נהרגים ברעידת אדמה.
* בספר מרי חיוורת ואילו בסרט הופעתה בריאה יותר.
* בספר, אימו של קולין היא אחותו של אביה של מרי ואילו בסרט הייתה אחותה התאומה של אמה של מרי.
* בספר מרי מוצאת את המפתח לגן הנעלם באדמה ליד הגן ואילו בסרט המפתח נמצא זמן מה קודם לכן, בחדרה של דודתה שנפטרה, וכשמרי מוצאת את הדלת לגן הנעלם היא נזכרת במפתח.
* בספר מרי מוצאת את דלת הגן כשהרוח נושבת על הצמחים שכיסו את הדלת ומגלה אותה, ואילו בסרט ציפור מראה למרי היכן נמצאת הדלת.
* בסרט גברת מדלוק קשוחה בהרבה מדמותה בספר.
* בסרט מרומז קשר רומנטי בין מרי ודיקון ושל קולין כלפי מרי, שלא קיים בספר כלל.
* בספר דיקון הוא ג'ינג'י ובסרט יש לו שיער חום כהה.
* בספר אימו של קולין ישבה על עץ כשענף נשבר וכתוצאה מכך היא נופלת ומתה. בסרט היא נופלת מנדנדה.
* בספר, קולין הוא זה שדומה לאימו, ואילו בסרט, מרי היא זו שדומה לה.

== נעלי קולנוע ==
בספר "נעלי קולנוע" מאת נואל סטריטפילד מתוארת ילדה בשם ג'יין המשחקת בגרסה הקולנועית לספר סוד הגן הנעלם בתפקיד מרי.

== קישורים חיצוניים ==

קטגוריה:נכות באמנות
קטגוריה:סרטי 1993
קטגוריה:סרטי האחים וורנר
קטגוריה:סרטי ילדים
קטגוריה:סרטים מבוססי ספרים
סיקס פלאגס

סיקס פלאגס (ששת הדגלים) היא רשת פארקי השעשועים הגדולה בעולם, עם למעלה מ-20 פארקי שעשועים ופארקי מים בצפון אמריקה. החברה נוסדה ב-1961 עם פתיחת פארק השעשועים הראשון שלהם "סיקס פלאגס אובר טקסס". כיום המשרד הראשי שלהם נמצא בעיר ניו יורק.

==היסטוריה==
ב-1961 פתח היזם אנגוס ג'. ווין את פארק השעשועים הראשון של החברה-"סיקס פלאגס אובר טקסס", שנושאיו היו המדינות ששלטו בטקסס לאורך השנים (שישה דגלים מעל טקסס): ספרד, צרפת, מקסיקו, רפובליקת טקסס, קונפדרציית המדינות של אמריקה ומדינת ארצות הברית. הפארק ממוקם בארלינגטון, טקסס סמוך לעיר דאלאס. לאחר הצלחת פארק השעשועים, הוקמו פארקים נוספים על ידי החברה, בהם סיקס פלאגס אובר ג'ורג'יה, סיקס פלאגס אובר מיד אמריקה (כיום סיקס פלאגס סנט לואיס) וסיקס פלאגס דיסקברי קינגדום.

לחברה כיום מספר רב של פארקים בארצות הברית, בקנדה ומקסיקו. את חלקם החברה רכשה, כגון: סיקס פלאגס מג'יק מאונטיין וסיקס פלאגס גרייט אדוונצ'ר. במרץ 2008 הודיעה חברת סיקס פלאגס על כוונתה לבנות פארק שעשועים ומים בעיר דובאי, באיחוד האמירויות הערביות שייקרא "סיקס פלאגס דובאילנד" ויהווה חלק מדובאילנד אך לבסוף תוכנית זו לא יצאה אל הפועל.

כיום החברה בעיצומה של בניית פארק חדש וראשון מסוגו בערב הסעודית, שייקרא ״סיקס פלאגס קידייה״, בו תפתח רכבת ההרים הגבוהה, המהירה והארוכה ביותר בעולם - ״Falcons Flight”, ובניית הרכבת כבר בעיצומה.

==פארקים של הרשת==
רשימה של פארקי השעשועים של הרשת, לא כולל פארקי המים:
* סיקס פלאגס מג'יק מאונטיין, לוס אנג'לס, קליפורניה
* סיקס פלאגס דיסקברי קינגדום, ליד סן פרנסיסקו, קליפורניה
* סיקס פלאגס אובר ג'ורג'יה, אטלנטה, ג'ורג'יה
* סיקס פלאגס גרייט אמריקה, שיקגו, אילינוי
* סיקס פלאגס אמריקה, בולטימור/וושינגטון די. סי., מרילנד
* סיקס פלאגס סנט לואיס, יוריקה, מיזורי
* סיקס פלאגס גרייט אדוונצ'ר, ג'קסון, ניו ג'רזי
* סיקס פלאגס גרייט אסקייפ, לייק ג'ורג', ניו יורק
* סיקס פלאגס ניו אינגלנד, ספרינגפילד, מסצ'וסטס
* סיקס פלאגס אובר טקסס, ארלינגטון, טקסס
* סיקס פלאגס פיאסטה טקסס, סן אנטוניו, טקסס
* לה רונד, מונטריאול, קנדה
* סיקס פלאגס מקסיקו, מקסיקו סיטי, מקסיקו
* סיקס פלאגס דריאן לייק, אגם דריאן, ניו יורק.
* פרונטייר סיטי, אוקלהומה סיטי, אוקלהומה.

==גלריית תמונות==
<gallery caption="" widths="170px" heights="180px" perrow="6">
File:SFFT-Entrance.jpg|לוגו החברה בכניסה לאחד מפארקי השעשועים שלה
File:Nitro coaster.jpg|פארק סיקס פלאגס גרייט אדוונצ'ר בג'קסון, ניו ג'רזי
File:Chang_(Six_Flags_Kentucky_Kingdom)_overview.jpg|פארק סיקס פלאגס קנטקי קינגדום בלואיוויל, קנטקי - כיום פארק זה לא שייך לרשת.
File:Sfot gotham city.jpg|הפארק הראשון של החברה, סיקס פלאגס אובר טקסס בארלינגטון, טקסס
</gallery>

==קישורים חיצוניים==

* 

* [https://web.archive.org/web/20080921035512/http://www.sixflags.com/national/index.aspx אתר הבית של סיקס פלאגס]

*
קטגוריה:ערכים שבהם תבנית בריטניקה אינה מתאימה
קטגוריה:חברות הנסחרות בבורסה לניירות ערך בניו יורק
ג'ואן מאנגליה, המלכה הרעיה של סקוטלנד

ג'ואן מאנגליה (באנגלית: Joan of England; 22 ביולי 1210 – 4 במרץ 1238) הייתה בתו הבכורה (במסגרת נישואים) של ג'ון, מלך אנגליה ואיזבלה מאנגולם.

ג'ואן יועדה להינשא ליו העשירי מלוסינן, לאחר שנישואיו לאיזבלה מאנגולם בוטלו (בשל נישואיה לג'ון). ג'ואן הובאה לחצרו וגדלה בה, אולם לאחר מותו של ג'ון, החליטה איזבלה מאנגלום, אמהּ של ג'ואן להינשא לו בעצמה, וג'ואן שבה לאנגליה. עם שובה החליט הנרי השלישי, מלך אנגליה, אחיה, להשיאה לאלכסנדר השני, מלך סקוטלנד, וטקס הנישואים נערך ב-21 ביוני 1221 בקתדרלת יורק. אלכסנדר היה באותה עת בן 23, וג'ואן בת 11. ג'ואן נפטרה בהוורינג-אטה-בוור בשנת 1238 ולא נולדו לבני הזוג ילדים. ג'ואן נקברה במנזר טאראנט קרופורד שבדורסט. המנזר נהרס במהלך הרפורמציה, ולא נותר ממנו (או מקברה של ג'ואן) שריד.

==קישורים חיצוניים==

* 

קטגוריה:מלכות רעיות סקוטיות
קטגוריה:בית פלנטג'נט
קטגוריה:בית דאנקלד
קטגוריה:מלכות רעיות מהמאה ה-13
קטגוריה:ילידי 1210

קטגוריה:נפטרים ב-1238
האקה (ריקוד)

מושל ניו זילנד אוצ'טר ג'ון מרק נוקס, רוזן רנפרלי החמישי באי הצפוני]]
איור האקה מהמאה ה-19
הָאקָה (במאורית: Haka) הוא ריקוד מאורי מסורתי. ריקוד זה מבוצע על ידי קבוצת אנשים, המכונים "קאפה האקה" ("שורת האקה").

== ביצוע ==
גבר מאורי מבליט את הלשון בהאקה
מגוון תנועות נעשות בזמן הריקוד, כולל הבעות פנים כגון הוצאת הלשון (אצל גברים) והבלטת החלק הלבן בעיניים, ופעולות גוף נמרצות כמו סטירה עם הידיים על הגוף ורקיעה ברגליים. תנועות הידיים, הרגליים, העיניים והלשון נועדו לבטא אומץ והתלהבות.

==מטרות==
חלק מהסוגים מבוצעים על ידי נשים בלבד, חלק על ידי גברים בלבד, אחרים על ידי קבוצה מעורבת, וכמה ריקודים פשוטים מבוצעים על ידי ילדים. הריקודים מבוצעים מסיבות שונות: למלחמה, להנאה, קבלת פנים לאנשים מכובדים או כדי להלל הישג או אירוע. כיום, ההאקה הוא חלק אינטגרלי בכל קבלת פנים מאורית רשמית לאורחים נכבדים.

==סוגים==
איור של ריקוד האקה מלחמתי משנת 1845
הסוגים השונים של ההאקה כוללים את: 'וואקטו וואהוואה', 'טוטו נגראהו', 'נגרי' ו'פרופרו'.

סוג של האקה המבוצע בלי כלי נשק הוא ה'נגרי'. המטרה שלו היא לדרבן את הלוחמים מבחינה פסיכולוגית. התנועות בו מאוד חופשיות, כשכל רוקד אמור לבטא את רגשותיו.

עוד סוג של האקה - ה'מנאווה ווארה' מקושר להלוויות או למקרים הקשורים במוות. כמו ה'נגרי', גם ריקוד זה מבוצע ללא כלי נשק ויש בו מעט מאוד, אם בכלל, תנועות.

ריקוד האקה של חיילים [[מאורים בצפון אפריקה, במסגרת השתתפות ניו זילנד במלחמת העולם השנייה, יולי 1941.]]

ה'פרופרו' הוא האקה מלחמתי שהיה מבוצע על ידי קבוצת לוחמים לפני הקרב, בו היו הלוחמים מצהירים על כוחם ואומץ לבם במטרה להיראות מאיימים ולהפחיד את האויב. מאופיין בקפיצות כשהרגליים לחוצות מתחת לגוף. בעבר, הפרופרו היה מבוצע לפני קרב במטרה להתפלל לאל המלחמה ולהבהיל את האויבים. הריקוד כלל תנועות פראיות כגון הוצאת הלשון ונפנוף בנשק. אם הריקוד לא היה מבוצע בתיאום מדויק זה היה סימן רע לעתיד הקרב. בדומה ל'פרופרו', גם ב'טוטו נגראהו' יש קפיצות, אבל מצד לצד, ולעומתם, ב'וואקטו וואהוואה' אין קפיצות.

=== קה מאטה ===
הריקוד הידוע ביותר הוא ה"קה מאטה", המוקדש ל-טה ראופראה, אל המלחמה של שבט ה'נגטי טוא'. ה'קה מאטה' מסווג כהאקה טקסי. הריקוד מתייחס לתחבולות בעזרתם טה ראופראה הערים על אויביו, ולפעמים מפורש כריקוד "ניצחון החיים על המוות".

נבחרת ניו זילנד ברוגבי אימצה את הריקוד, ושחקניה רוקדים אותו לפני כל משחק שלהם. בעקבותיה אומץ המנהג על ידי כל נבחרות הספורט של ניו זילנד, ושחקניהן מבצעים את הריקוד לפני כל משחק בינלאומי.
ריקוד ההאקה מבוצע על ידי נבחרת ניו זילנד ברוגבי באליפות העולם ב-2006
200px

==קישורים חיצוניים==

*[https://web.archive.org/web/20141007170347/http://www.newzealand.com/travel/app_templates/haka/index_content.html האקה - סמל ניו זילנדי] 
* 
* 
* 

קטגוריה:ניו זילנד: תרבות
קטגוריה:מאורים
קטגוריה:מחול
המוזיאון המלכותי של סקוטלנד

המוזיאון המלכותי של סקוטלנד (אנגלית: Royal Museum) נמצא בעיר העתיקה של אדינבורו ומקיף מגוון של נושאים היסטוריים, מדעיים ואמנותיים. המוזיאון החל את דרכו במאה ה-19. ב-2007 מוזגו המוזיאון המלכותי של סקוטלנד והמוזיאון של סקוטלנד, שהוקם לידו בשנות ה-90 של המאה ה-20, למוזיאון אחד שנקרא המוזיאון הלאומי של סקוטלנד.

== תערוכות ואוספים ==
המוזיאון מכיל חפצים מרחבי העולם, והוא מקיף נושאים רבים כגון גאולוגיה, ארכאולוגיה, ידיעת הטבע, מדע, טכנולוגיה ואומנות. אחת התערוכות החשובות ביותר בו היא התערוכה על הכבשה דולי, השיבוט המוצלח הראשון של יונק. בין התערוכות הנוספות ניתן למנות את מצרים העתיקה, את אחת החליפות הראוותניות במיוחד של אלטון ג'ון, שלד לוויתן, גולגולת של טריצרטופס, ואת שעון המילניום. האגף שבו מוצג שלד הלוויתן סגור זמנית לרגל שיפוצים, וייפתח שוב ב-2011.

== תערוכות זמניות ==
נכון ל-2008, יש במוזיאון תערוכה זמנית על פיקאסו, שנקראת "Fired With Passion". עד תחילת 2008 הייתה תערוכה על אומנות וכתב מהמזרח הרחוק, שהוצגה מ-2006.

== היסטוריה ואדריכלות ==
בניית המוזיאון, שנערכה בשלבים, החלה בשנת 1861. חלק מאגפי המוזיאון נפתחו טרם החלה בנייתם של אגפים אחרים. הבניין המקורי הושלם בשנת 1888 ותוכנן על ידי פרנסי פוק, מהמהנדסים המלכותיים. הקירות החיצוניים של הבניין נבנו בסגנון הרנסאנס, בניגוד לאולם הכניסה מוצף-האור, שנבנה בהשראת ארמון הבדולח.

רוב אוספיו של המוזיאון הגיעו מהמוזיאון של אוניברסיטת אדינבורו. גשר חיבר בין מבנה המוזיאון לבניין הישן של האוניברסיטה וכך תלמידי האוניברסיטה יכלו לעבור בחופשיות במוזיאון. אולם, אוצרי המוזיאון מצאו מוצגים שסודרו מחדש ואף נעלמו, והתברר שתלמידים מהאוניברסיטה גנבו כיבוד שנקנה על ידי המוזיאון לצורך קבלת פנים לאורחים נכבדים. לכן נחסם הגשר בקיר לבנים שנותר עד היום.

המוזיאון הורחב מספר פעמים מאז פתיחתו. בשנת 1998 נפתח המוזיאון של סקוטלנד, במבנה צמוד למבנה של המוזיאון המלכותי. בשנת 2007 אוחדו המוזיאונים והפכו למוזיאון הלאומי של סקוטלנד.

== קישורים חיצוניים ==
* 
* [http://www.nms.ac.uk אתר המוזיאון המלכותי של סקוטלנד]

סקוטלנד, המוזיאון המלכותי של
מלכותי של סקוטלנד, המוזיאון ה-
קטגוריה:הממלכה המאוחדת: מוזיאונים לאמנות
קטגוריה:סקוטלנד: מבנים רשומים דרגה A
ארמנגארד דה בומון

ארמנגארד דה בומון (באנגלית: Ermengarde de Beaumont) הייתה המלכה הרעיה של מלך סקוטלנד ויליאם הראשון.

ארמנגארד נולדה בשנת 1170 לערך לרישאר הראשון, ויסקון דה בומון ולקנסטנס פיצרוי.

ארמנגארד נישאה לוויליאם הראשון, מלך סקוטלנד ב-5 בספטמבר 1186 בארמון וודסטוק, כחלק מתנאי הסכם השלום שנחתם בין ממלכת אנגליה וממלכת סקוטלנד בשנת 1175 (הסכם פאלייס), ונולדו להם ארבעה ילדים:
* מרגרט מסקוטלנד, רוזנת קנט (1193–1259), שנשאה ליוברט דה בורג, רוזן קנט.
* איזבלה מסקוטלנד (1195–1253), שנשאה לרוג'ר ביגוד, רוזן נורפוק.
* אלכסנדר, לימים אלכסנדר השני, מלך סקוטלנד (1198–1249). 
* מרג'ורי מסקוטלנד (1200–1244), שנשאה לגילברט מרשל, רוזן פמברוק.

ארמנגארד נפטרה ב-12 בפברואר 1233 או 1234 ונקברה במנזר באלמרינו שבפייף.

==קישורים חיצוניים== 
* [http://thepeerage.com/p10471.htm קורות חיים]

קטגוריה:מלכות רעיות סקוטיות
קטגוריה:בית דאנקלד
קטגוריה:מלכות רעיות מהמאה ה-13
קטגוריה:מלכות רעיות מהמאה ה-12
קטגוריה:ילידי 1170
קטגוריה:נפטרים ב-1234
בורה לסקין

בורה לסקין (באנגלית: Bora Laskin; 15 באוקטובר 1912 - 26 במרץ 1984) היה משפטן יהודי-קנדי, שכיהן כשופט בית המשפט העליון של קנדה משך 14 שנה, וכנשיאו בין השנים 1973–1984. היהודי הראשון שכיהן בתפקידים אלה בקנדה.

==חייו==
לסקין נולד בשנת 1912 למשפחה יהודית בפורט ויליאם שבאונטריו. הוא התקבל ללימודים באוניברסיטת טורונטו והשלים שם תואר במשפטים ותואר שני(MA). בשנת 1937 השלים לימודי תואר שני נוסף במשפטים (LLM) באוניברסיטת הרווארד. עם סיום לימודיו פנה לקריירה אקדמאית. בין השנים 1965-1940 שימש כמרצה למשפטים באוניברסיטת טורונטו.

בשנת 1965 מונה לסקין לשופט בבית המשפט לערעורים באונטריו, ובשנת 1970 מונה על ידי ראש ממשלת קנדה, פייר טרודו, לכהונה כשופט בית המשפט העליון של קנדה, בהיותו היהודי הראשון הממונה לתפקיד זה.

==כהונתו כנשיא בית המשפט העליון==
בית המשפט העליון בעיר אוטווה 
ב-27 בדצמבר 1973 מונה לסקין על ידי טרודו לנשיא בית המשפט העליון של קנדה, תפקיד בו החזיק עד מותו בשנת 1984. לסקין נודע כליברל בהשקפותיו המשפטיות, התמחה בדיני עבודה ובמשפט חוקתי.

בדרך כלל תמך בסקין בפסיקותיו בעליונות סמכויות הממשל הפדרלי על סמכויות הפרובינציות בקנדה. עם זאת בשנת 1981 פסק כי ראש-הממשלה פייר טרודו יהיה חייב להגיע להסכם עם הפרובינציות אם בכוונת הממשלה לשנות את החוקה. בשנת 1982 בימי כהונתו בתפקיד יזמה הממשלה את חקיקת כתב הזכויות והחירויות הקנדי שחיזק את זכויות האדם במדינה ואפשר לבתי המשפט לפסול חוקים של הפרלמנט שנוגדים את החוקה.

==ראו גם==
*כתב הזכויות והחירויות הקנדי
*יהדות קנדה

==קישורים חיצוניים==
* [https://web.archive.org/web/20130515213732/http://www.scc-csc.gc.ca/court-cour/ju/laskin/index-eng.asp בורה לסקין באתר בית המשפט העליון הקנדי]
* 

קטגוריה:יהודים קנדים
קטגוריה:שופטים יהודים קנדים
קטגוריה:סגל אוניברסיטת טורונטו
קטגוריה:נשיאי בתי משפט עליונים
קטגוריה:קנדים שנולדו ב-1912
קטגוריה:קנדים שנפטרו ב-1984
ف

האות פא (בערבית: فاء; ב-פ רפה) היא האות העשרים באלפבית הערבי. לפניה באה האות ע'ין ואחריה האות קאף.

פא מייצגת את העיצור /f/ (כמו פ"א רפה). בסגנון הכתיבה המגרבי פא נכתבת עם נקודה מתחתיה ולא מעליה, כך: ڢ. אמנם כיום צורה זו אינה רווחת כלל, אך בארצות המגרב, למעט לוב, משתמשים בה עד היום בכתיבת הקוראן. 

מעניין שבמילים שאולות קדומות מופיעה ف מול העיצור הזר P. כך, למשל, מול Palestine יש فلسطين, מול Platon יש افلاطون, מול Pars (שמה הקדום של איראן) יש فارس, מול Singapore יש سنغافورة ועוד. גם השם התנ"כי פּוטיפר נכתב בערבית فوطيفار. ייתכן שיש כאן רמז להגייה כפולה של עיצור זה בערבית: סותם וחוכך, כפי שבעברית ובארמית.

פא המנוקדת בפתחה משמשת כתחילית שמשמעותה "הרי ש...", כך למשל نكتب (נַכְּתֻּבּ) תרגומו "אנחנו כותבים", ו-فنكتب (פַנַכְּתֻּבּ) פירושו "הרי שאנחנו כותבים".

על בסיס האות פא נוצרה האות וא (ﭪ, בעלת שלוש נקודות דיאקריטיות) לייצוג העיצור /v/ (כמו בי"ת רפה) במילים שאולות. בג'אווי, כתב המהווה ואריאנט של האלפבית הערבי, ڤ מייצגת /p/ (כמו פ"א).

בכתיבה, האות מתחברת מצד ימין וגם מצד שמאל, כמו בשאר האותיות למעט אותיות "דוד'ארז".

מקור האות פא הוא ב"פה" הפניקית, ויש לה מקבילות ברוב האלפביתים, אם כי ברובם היא מייצגת /p/, מאחר שזה היה ביטויה המקורי בפיניקית. בערבית, לעומת זאת, התרחש חיכוך של האות, וכך היא הפכה למייצגת /f/.

* אלפבית עברי – פ/ף
* אלפבית לטיני – P,p ו-F,f
* אלפבית יווני – Π,π
* אלפבית סורי – ܦ

==קישורים חיצוניים==

קטגוריה:אותיות בערבית
באקו (כדורגל)

מועדון הכדורגל באקו (באזרית: Bakı Futbol Klubu), הוא מועדון כדורגל אזרי שנוסד בשנת 1997. קבוצת הכדורגל ממוקמת בעיר באקו, בירת אזרבייג'ן. הקבוצה משחקת באצטדיון טופיק בחרמוב.

==תארים==
* ליגת העל האזרית:
** אליפויות (2): 2005/06, 2008/09
* הגביע האזרי:
** זכייה (3): 2004/05, 2009/10, 2011/2012

==קישורים חיצוניים==

* 

קטגוריה:קבוצות כדורגל אזריות
קטגוריה:קבוצות כדורגל שהוקמו ב-1997
קטגוריה:באקו: ספורט
שמאחי (כדורגל)

מועדון הכדורגל שמאחי (באזרית: Şamaxı Futbol Klubu, באנגלית: Shamakhi FK), הוא אחד ממועדוני הכדורגל הנחשבים ביותר באזרבייג'ן. קבוצת הכדורגל ממוקמת בעיר שמאחי, אזרבייג'ן. לקבוצה שתי אליפויות הליגה הבכירה באזרבייג'ן (בעונות 2007/08 ו-2009/10).

== היסטוריה ==
המועדון נוסד בשנת 1997 תחת השם קזאר אוניברסיטטי, ושיחק לראשונה בליגה הבכירה ב-1999 וסיים במקום ה-11, ב-2001 במקום השביעי, ובסיום עונת 2003/2004 הגיע לעונת שיא וסיים במקום השלישי בליגה. בקיץ 2004, הועברו כל הזכויות של מועדון אוניברסיטת קזאר למועדון הכדורגל המקצועי החדש שנקרא אינטר באקו, והקבוצה השתתפה בעונה ה-13 של ליגת העל של אזרבייג'ן תחת השם אינטר באקו. מאוחר יותר ב-2004, בוצעו שינויים מבניים מסוימים בהנהלת המועדון, והשם אינטר באקו שונה ל-Inter Professional Club, כאשר היא סיימה את עונת 2004/2005 במקום השביעי. ההתקדמות של אינטר במעלה הדירוג נמשכה בעונה ה-14 של ליגת העל של אזרבייג'ן כאשר אינטר סיימה במקום הרביעי.

המועדון סיים שוב במקום הרביעי ב-2006/2007, ועונה לאחר מכן ב-2007/2008, לקחה את האליפות הראשונה באזרבייג'ן. לאחר עונת האליפות שלה, אינטר העפילה להופעה הראשונה אי פעם בליגת האלופות של אופ"א. בעונת 2008/2009 השתתפה הקבוצה לראשונה במוקדמות ליגת האלופות. בסיבוב המוקדמות הראשון ניצחה הקבוצה את רבוטניצ'קי קומטל סקופיה ממקדוניה. בסיבוב המוקדמות השני הפסידה הקבוצה לפרטיזן בלגרד מסרביה והודחה מהטורניר.

בעונת 2009/2010 אינטר באקו שמרה על תואר הפרמיירליג של אזרבייג'ן, והבטיחה אותו בפעם השנייה בתולדות המועדון. בעונת 2009/2010 הופיעה הקבוצה בפעם הראשונה במוקדמות הליגה האירופית. בסיבוב המוקדמות הראשון הפסידה הקבוצה לספרטק טרנבה מסלובקיה והודחה מהטורניר. בעונת 2010/2011 שבה הקבוצה להשתתף במוקדמות ליגת האלופות. בסיבוב המוקדמות הראשון הפסידה לקבוצת לך פוזנן מפולין והודחה מהטורניר.

בעונת 2012/2013 חזרה אינטר באקו למוקדמות הליגה האירופית. בסיבוב המוקדמות הראשון ניצחה את נרבה טרנס מאסטוניה. בסיבוב המוקדמות השני הפסידה לקבוצת אסטרס טריפוליס מיוון והודחה מהטורניר. בליגה סיימה הקבוצה במקום השני.

המועדון פתח את עונת 2013/2014 עם רצף של שלושה הפסדים, וקבע שיא של תחילת העונה הגרועה ביותר בתולדותיו. עם זאת, הקבוצה הצליחה לזכות במקום השני בליגה בסוף העונה בפעם השנייה ברציפות.

ב-28 באוקטובר 2017 המועדון שינה את שמו למועדון הכדורגל קשלה. משחק הבכורה שלה תחת השם החדש, הסתיים בהפסד 2-0 לקאפאז. בעונת 2017/2018 הצליחה הקבוצה לזכות בגביע הכדורגל האזרי. בעונת 2020/2021 זכתה הקבוצה בפעם השנייה בהיסטוריה בגביע האזרי, 3 עונות אחרי שזכתה בפעם הראשונה.

ב-6 באפריל 2022 שינה המועדון את שמו בפעם הרביעית מאז נוסד, לשם מועדון הכדורגל שמאחי ואף העתיק את משחקי הבית שלו לעיר שמאחי.

== תארים והישגים ==
ליגת העל האזרית:

* אליפויות (2): 2007/2008, 2009/2010
* סגנית אלופה (3): 2008/2009, 2013/2014, 2014/2015

הגביע האזרי:

* זכייה (2): 2017/2018, 2020/2021
* סגנית מחזיקת הגביע (4): 2004/2005, 2007/2008, 2008/2009, 2010/2011

גביע חבר המדינות:

* זכייה (1): 2011

==קישורים חיצוניים==

* 

קטגוריה:קבוצות כדורגל אזריות
קטגוריה:קבוצות כדורגל שהוקמו ב-1997
אירווין קוטלר

פרופ' ארווין קוטלר נושא את "הרצאת ז'בוטינסקי" במכון ז'בוטינסקי בתל אביב
אירווין קוטלר (באנגלית: Irwin Cotler; נולד ב-8 במאי 1940) הוא משפטן ופרופסור יהודי-קנדי, שכיהן כשר המשפטים של קנדה בין השנים 2003–2006 וחבר הפרלמנט הקנדי בשנים 1999–2015, מטעם המפלגה הליברלית. עמית מחקר במרכז הירושלמי לענייני ציבור ומדינה.

== קורות חיים ==
קוטלר נולד במונטריאול שבקוויבק למשפחה יהודית. למד משפטים באוניברסיטת מקגיל, וקיבל תואר שני במשפט מבית הספר למשפטים של אוניברסיטת ייל. הוא כיהן כפרופסור למשפטים באוניברסיטת מקגיל משנת 1973 עד היבחרו לבית הנבחרים הקנדי בשנת 1999. כמו כן, קוטלר עמד בראש הקונגרס היהודי הקנדי והוא חבר בוועד המנהל של ארגון UN Watch.

קוטלר נחשב למומחה בתחומי המשפט הבין-לאומי וזכויות האדם. בין היתר, ייצג קוטלר את נתן שרנסקי, בעת שהיה כלוא בברית המועצות.

לתפקיד שר המשפטים מונה קוטלר על ידי ראש ממשלת קנדה, פול מרטין. בשנת 2004 המליץ קוטלר על מינויה של השופטת היהודייה רוזלי אבלה לכהונה בבית המשפט העליון של קנדה, כך שבשנת 2006 שלושה מבין תשעת שופטי בית המשפט העליון של קנדה היו יהודים. קוטלר ידוע בדעותיו הנחרצות נגד גזענות ופשעי מלחמה, ואף יזם הצעה להעמיד לדין את נשיא איראן, מחמוד אחמדינז'אד, בגין הסתה לרצח עם.

=== ישראל ===
קוטלר נחשב לידיד מובהק של ישראל ופעל רבות בזירה הציבורית, התקשורתית והדיפלומטית, לסייע לישראל כנגד הניסיון לבצע לה דה-לגיטימציה וכנגד פעולות דיפלומטיות שניסו לפגוע בה. עומד בראש הוועדה האקדמית המייעצת של המכון לחקר אנטישמיות גלובלית ומדיניות, יחד עם פרופסור אלן דרשוביץ. ארווין קוטלר משמש גם כיושב ראש "מרכז ראול ולנברג לזכויות אדם". 

בשנים 2020-2023 שימש כשליח מיוחד למאבק באנטישמיות מטעם קנדה.

קוטלר, לשעבר שר המשפטים הקנדי, מתנגד לרפורמה המשפטית במערכת המשפט בישראל, והגדיר אותה כ"מסוכנת"<ref></ref>. הוא הצביע על הבדלים מהותיים בינה לבין השיטה הקנדית, בניגוד להשוואה שביצע נתניהו ביניהן.

בשנת 2023 נבחר על ידי הנשיא יצחק הרצוג לקבלת עיטור נשיא מדינת ישראל.

== חיים אישיים ==
קוטלר נשוי לאריאלה לבית נזר, ילידת ירושלים ומורה במקור, ששימשה בין השנים 1967–1979 כמזכירת סיעת גח"ל ובהמשך הליכוד, תחת מנחם בגין. נישאו בשנת 1979, ומתגוררים במונטריאול. אריאלה חברה בוועד המנהל של "המכון לחקר אנטישמיות גלובלית ומדיניות" וארגון הלל, ועומדת בראש סניף הלל במונטריאול. ביתה של אריאלה, מיכל, רואה באירווין כאביה. היא הייתה חברת הכנסת מטעם מפלגת תל"ם ברשימת כחול לבן. 

==קישורים חיצוניים==

* 
* (ראיון עם קוטלר)

== הערות שוליים ==

קטגוריה:פוליטיקאים יהודים קנדים
קטגוריה:משפטנים קנדים
קטגוריה:חוקרי משפט יהודים
קטגוריה:סגל אוניברסיטת מקגיל
קטגוריה:שרי המשפטים של קנדה
קטגוריה:פעילי הסברה ישראלית
קטגוריה:חוקרי המשפט הבין-לאומי
קטגוריה:סגל המרכז הירושלמי לענייני ציבור ומדינה
קטגוריה:חברי בית הנבחרים של קנדה
קטגוריה:מקבלי עיטור הנשיא
קטגוריה:קנדים שנולדו ב-1940
שמואל מיזס

שמואל מיזס (בגרמנית: Samuel Mieses; נובמבר 1841 – ינואר 1884) היה שחמטאי יהודי-גרמני. 

מיזס היה דודו של ז'ק מיזס. למד רפואה באוניברסיטה של וורצלב והיה אחד מתלמידי השחמט של אדולף אנדרסן. בשנת 1867 הפסיד לו בדו-קרב 4.5-0.5 והתמודד לעיתים קרובות מול יוהנס צוקרטורט ויעקב רוזנס.

== מתחרויותיו ==
* השתתף בוורוצלב 1863 - ניצחונו על אדולף אנדרסן [http://www.chessgames.com/perl/chessgame?gid=1019165]
* השתתף בוורוצלב 1865 - ניצחונו על אדולף אנדרסן [http://www.chessgames.com/perl/chessgame?gid=1019246]
* השתתף בלייפציג 1869 - ניצחונו על יוהנס מינקוויץ [http://www.chessgames.com/perl/chessgame?gid=1337033].
* ניצח באד אמס 1871 וחלק מקום ראשון עם אדולף אנדרסן בתחרות לייפציג באותה שנה. בפלייאוף ניצח אדולף אנדרסן. ניצחונו על יוהנס מינקוויץ
[http://www.chessgames.com/perl/chessgame?gid=1337139].
* הפסיד בדו-קרב ליוהנס מינקויץ' 5.5-3.5 בלייפציג 1872. אחד מניצחונותיו בדו-קרב [http://www.chessgames.com/perl/chessgame?gid=1286189].

==קישורים חיצוניים==

* [http://www.edochess.ca/players/p309.html אומדן מד כושר של מיזס]
* [http://www.chessgames.com/perl/chessplayer?pid=16035 משחקי השחמט של שמואל מיזס]
* [http://chessmetrics.com/cm/CM2/PlayerProfile.asp?Params=199510SSSSS3S086048000000141000000000019110100 מידע כללי]

קטגוריה:שחמטאים יהודים גרמנים
קטגוריה:גרמנים שנולדו ב-1841
קטגוריה:נפטרים ב-1884
ארץ נהדרת (עמותה)

ארץ נהדרת, היא עמותה שהוקמה בשנת 2006. העמותה נוסדה במטרה לחזק את תחושת הזכות והשייכות לארץ, כמו גם את תחושת הצדק במעשה הציוני, בקרב אזרחי ישראל. הדרך שנבחרה - סיורים ופרויקטים ציוניים בעלי ערך חינוכי, המדגישים את הקשר בין העם היהודי לארצו מאז ימי האבות, דרך מפעל התקומה ועד לציונות בת ימינו. הסיורים נועדו לקהל הרחב, ובוצעו תוך שיתוף פעולה עם גופים ציבוריים ופרטיים. 

הנחת העבודה של הוועד המנהל את העמותה היא שהמפגש עם רגבי האדמה, עם האנשים החיים באזורים שונים ועם הרוח, שהחזיקה את העם היהודי בכל שנות גלותו, גורם למשתתפים "פשוט להתאהב בה מחדש".

עד לשנת 2013, פעולות העמותה מומנו אך ורק בכספי תורמים, מרביתם מחו"ל.

בשנת 2009 יזמה "ארץ נהדרת" את תוכנית "מתנת שחרור" - הענקת "מתנת שחרור" לחיילי צה"ל המסיימים את שירותם הצבאי, בדמות מסע חוויתי-ערכי-ציוני-פרגמטי, בן 10 ימים ברחבי הארץ, בעקבות השורשים העבריים, מהפיכת הציונות והתקומה, ועם הפנים לעתיד, תוך חשיפה לאפשרויות חיים: לימודים, מגורים ועד להקמת בית באזורים שונים בארץ - נגב, גליל, פריפריה.

יו"ר הוועד המנהל של העמותה בין השנים 2006–2014 היה שמעון גפסו. החל מספטמבר 2014 מכהנת בתפקיד סמדר בת אדם.

== פעילות העמותה ==
בשנותיה הראשונות קיימה העמותה מדי שישי סיורים פתוחים לציבור הרחב לאתרים שונים בעלי ערך היסטורי. מעת לעת במועדי ישראל הושם דגש על אזור מסוים בארץ, במסגרת זו הגיעו בפסח 2007 קרוב ל-5,000 איש ביום אחד לרמת הגולן, ובסוכות באותה השנה הגיעו מאות אנשים, ביניהם למעלה ממאה רוכבי אופנוע, לביקור בגוש-עציון. בחנוכה מטיילים בעקבות החשמונאים, בחודש טבת התקיימה יוזמת הצטרפות לצעידה בעקבות ל"ה לוחמי הפלמ"ח, בשבט התקיימו יוזמות לנטיעות בשיתוף הקרן הקיימת לישראל ועוד. 

בסיורים אלה השתתפו כ־45,000 משתתפים, חלקם הגדול עולים חדשים. 

בתחילת שנת 2008 יזמה העמותה תוכנית "מכירים את עוטף עזה - מזדהים עם התושבים". בכל שבוע, מדי שישי ממקומות שונים בארץ, לסיורי הזדהות מודרכים: תצפית על עזה, ביקור בקיבוץ בעוטף עזה ועריכת קניות במרכולים בשדרות. במבצע זה לקחו חלק כאלפיים משתתפים.

במהלך 2009 יזמה העמותה את תוכנית "מתנת שחרור" - התוכנית, שנועדה כאמור למי שסיימו את שירותם הצבאי, גובשה על ידי וועדת היגוי ונבדקה בפועל, באמצעות שני פיילוטים, במהלך השנים 2011–2013. נוכח הצלחת הפיילוטים, החליט הוועד המנהל לחתור להפיכתה של התוכנית לתוכנית ממלכתית, לה יהיו שותפים משרדי ממשלה רלוונטיים וכן גופים ציבוריים גדולים.

בשנת 2013 הוחלט כי "מתנת שחרור" תהפוך לתוכנית הדגל של העמותה, וכי אוכלוסיית היעד מנקודה זו היא חיילים משוחררים.

בשנת 2014 התקיים פיילוט נוסף, מיזם משותף עם משרד העלייה והקליטה, כאשר 75% מן המשתתפים בו הם עולים חדשים וחיילים בודדים. מיזם זה נותן מענה לצורך בטיפול מיוחד באוכלוסייה זו, מתוך תקווה להשאירה בארץ.

בתוכניות השונות של ארץ נהדרת, השתתפו בין השאר: סגן שר הביטחון ח"כ מתן וילנאי, השר לביטחון הפנים אבי דיכטר, אלוף (מיל') ח"כ יוסי פלד, ח"כ שי חרמש, יו"ר האגודה למען החייל תא"ל (מיל') אביגדור קהלני, יו"ר "הרוח הישראלית" טל ברודי, ראש המועצה האזורית גוש עציון שאול גולדשטיין וראש המועצה האזורית שער הנגב, אלון שוסטר.

== קישורים חיצוניים==
* בארכיון האינטרנט
* 

קטגוריה:ארגונים חברתיים בישראל
קטגוריה:ישראל: עמותות
רוזלין היגינס

רוזלין היגינס (באנגלית: Rosalyn Higgins, Lady Higgins; נולדה ב-2 ביוני 1937) היא שופטת בריטית שכיהנה כנשיאת בית הדין הבין-לאומי לצדק בהאג בשנים 2006–2009.

היגינס נולדה בשנת 1937 למשפחה יהודית בלונדון, אנגליה, בשם רוזלין כהן. בשנת 1961 נישאה ללורד טרנס היגינס. היגינס למדה לתואר ראשון ושני במשפטים באוניברסיטת קיימברידג', והשלימה דוקטורט באוניברסיטת ייל. בשנת 1995 מונתה היגינס לכהונה כשופטת בבית הדין הבינלאומי לצדק בהאג, בהיותה האישה הראשונה המתמנה לתפקיד זה, ונבחרה לכהונה שנייה בשנת 2000. היגינס כתבה מספר חיבורים רבי השפעה בתחום המשפט הבינלאומי, ובשנת 2006 מונתה לתפקיד נשיאת בית הדין הבינלאומי לצדק, וכיהנה בתפקיד זה עד תחילת 2009. עמיתה של היגינס לכס השיפוט הוא השופט האמריקאי ניצול השואה, תומאס בורגנטל, אף הוא יהודי. מאז 2009 משמשת יועצת בנושא משפט בינלאומי לממשלת בריטניה, בעיקר בנושא עיראק.

==קישורים חיצוניים==

קטגוריה:יהודיות בריטיות
קטגוריה:גבירות מפקדות במסדר האימפריה הבריטית
קטגוריה:סגל אוניברסיטאות בממלכה המאוחדת
קטגוריה:סגל אוניברסיטת לונדון
קטגוריה:שופטי בית הדין הבין-לאומי לצדק
קטגוריה:נשיאי בתי משפט
קטגוריה:גבירות הצלב הגדול של מסדר האימפריה הבריטית
קטגוריה:עורכי דין בריטים במאה ה-20
קטגוריה:עורכות דין בריטיות
קטגוריה:בריטיות שנולדו ב-1937
קטגוריה:בריטים שנולדו ב-1937
קארמה (ירח)

קארמה (באנגלית: Carme, ביוונית: Κάρμη) הוא אחד מירחי כוכב הלכת צדק.

קארמה התגלה על יד סת' ברנס ניקולסון במצפה הר וילסון שבקליפורניה ביולי 1938.

עד 1975 היה ידוע בשם "Jupiter XI" (הירח האחד-עשר של צדק), ולאחר מכן נקרא על שמה של קארמה מהמיתולוגיה היוונית, אחת ממאהבותיו של זאוס ואמה של האלה בריטומרטיס, אלת רשתות הציד והדיג. בין השנים 1955 עד 1975 נקרא לעיתים "פאן" (Pan) (כיום אחד מירח שבתאי נושא שם זה).

קארמה נותן את שמו לקבוצה של ירחים; המשותף להם הוא היותם ירחים לא-רגילים שמסלולם סביב צדק הוא בין 23-24 מיליון קילומטר ובנטייה של כ-165°.

==קישורים חיצוניים==

קטגוריה:ערכים שבהם תבנית בריטניקה אינה מתאימה
קטגוריה:ירחי צדק
יעקב רוזנס

יעקב רוזנס (בגרמנית: Jakob Rosanes ; 16 באוגוסט 1842, ברודי – 6 בינואר 1922 ורוצלב) היה מתמטיקאי ושחמטאי יהודי-גרמני. 

רוזנס עבד בגאומטריה אלגברית ותרם לתאוריה של שמורות פולינומיות. הוא היה גם אמן שחמט.

רוזנס למד באוניברסיטת הומבולדט בברלין ובאוניברסיטת ברסלאו. הוא קיבל את תואר הדוקטור מברסלאו (כיום ורוצלב) בשנת 1865 ולימד שם במשך כל חייו. הוא התמנה לפרופסור בשנת 1876 ושימש כרקטור האוניברסיטה בין השנים 1903-1904.

לרוזנס היו תרומות משמעותיות בנושא טרנספורמציות קרמונה.

== ניצחון והפסד מול אלוף העולם ==
* [http://www.chessgames.com/perl/chessgame?gid=1019149 ניצחון מול אלוף העולם, אדולף אנדרסן] 
* [http://www.chessgames.com/perl/chessgame?gid=1019139 ניצחון מול אלוף העולם, אדולף אנדרסן]
* [http://www.chessgames.com/perl/chessgame?gid=1019162 Jakob Rosanes vs Adolf Anderssen, Breslau, 1863, King's Gambit: Accepted. Kieseritsky Gambit Anderssen Defense (C39), 0-1]

== קישורים חיצוניים ==

* [http://www-history.mcs.st-andrews.ac.uk/Biographies/Rosanes.html ביוגרפיה מקצועית באתר MacTutor History of Mathematics archive ]

קטגוריה:מתמטיקאים יהודים גרמנים
קטגוריה:שחמטאים יהודים גרמנים
קטגוריה:ילידי 1842

קטגוריה:נפטרים ב-1922
קרן החזית האלקטרונית

הסמליל של קרן החזית האלקטרונית עד 2018
קרן החזית האלקטרונית (באנגלית: Electronic Frontier Foundation, EFF) הוא מוסד ללא כוונת רווח שמטרתו המוצהרת היא לחנך את הציבור על זכויות הפרט וזכויות האדם, בהם חופש הביטוי ופרטיות, בהקשר של עידן המידע – מחשבים, רשת האינטרנט וכיוצא בזה ולהגן עליהם בדרכים ציבוריות ומשפטיות. משרדי הקרן נמצאים בסן פרנסיסקו והיא פועלת בארצות הברית ובמדינות אחרות.

הקרן נוסדה בשנת 1990 על ידי מיטץ' קאפור, ג'ון גילמור וג'ון פרי בארלו, שנפגשו בקהילה המקוונת The WELL במסגרת דיון על פשיטה שביצע האף.בי.איי על קבוצת אנשים שנחשדה בעבירות על דיני מחשבים ושנראתה לשלושה בלתי חוקית. ההקמה מומנה על ידי קאפור, סטיב ווזניאק ותורם אלמוני נוסף.

במשך שנות קיומה הקרן סיפקה סיוע משפטי בכמה תיקים ידועים אשר נוגעים לחופש המידע, בהם תיק דמיטרי סקליארוב (Дмитрий Скляров), מתכנת רוסי אשר נשפט בארצות הברית לאחר שפרץ תוכנת הצפנה של תאגיד אדובי מערכות ותיק יון לך יוהנסן (Jon Lech Johansen; מכונה גם DVD Jon), נער נורווגי שהפיץ את DeCSS, תוכנה לפריצת ההצפנה של סרטי DVD; בשני המקרים הנתבעים זכו במשפט. הארגון היה גם שותף למאבקים המשפטיים נגד הדרישות של כנסיית הסיינטולוגיה להטיל הגבלות על הבעת התנגדות לסיינטולוגיה ועל הפצת החומרים הסודיים של הכנסייה באינטרנט.

הארגון שותף למאבקים ציבוריים בעד תוכנה חופשית ונגד ניהול זכויות דיגיטלי (DRM).

בשנת 2014 הוא הוציא תוסף לדפדפן Privacy Badger.

==קישורים חיצוניים==

* 
* 
* 

== הערות שוליים ==

קטגוריה:ארצות הברית: ארגונים
קטגוריה:מחשבים
קטגוריה:פעילי אינטרנט
קטגוריה:ארגוני זכויות האדם
אנטוניו די נטאלה

אנטוניו די נטאלה (איטלקית: Antonio Di Natale; נולד ב-13 באוקטובר 1977 בנאפולי שבאיטליה) הוא כדורגלן עבר איטלקי ששיחק בעמדת החלוץ. קבוצתו האחרונה הייתה אודינזה. די נטאלה הוא מלך שערי אודינזה בכל הזמנים עם 227 שערים במדיה.

== קריירה ==
בצעירותו שיחק די נטאלה בקבוצת הנוער של אמפולי. הוא הושאל למספר קבוצות קטנות לפני שהפך לשחקן קבוע באמפולי ב-1999. בזכות יכולתו הטובה במדי אמפולי בסרייה א' זומן לסגל נבחרת איטליה. די נטאלה האריך את חוזהו בקבוצה ב-2003, אך לאחר שהקבוצה ירדה לליגה השנייה, הוא עבר לאודינזה. בעונת חבר די נטאלה לוינצ'נצו יאקווינטה ולדויד די מיקלה בחוד הקבוצה, ויחד הם עזרו לאודינזה לסיים את העונה במקום הרביעי ובכך להעפיל לליגת האלופות בעונה שלאחר מכן. בעונה זו הבקיע די נטאלה שבעה שערים ב-33 משחקי ליגה. בעונת הופיע די נטאלה ב-36 משחקי ליגה, בהם הבקיע 17 שערים. בעונות ו- זכה פעמיים ברציפות בתואר מלך השערים של הליגה האיטלקית, לאחר שהבקיע 29 ו-28 שערים בהתאמה.

די נטאלה ערך את הופעת הבכורה שלו בנבחרת איטליה בנובמבר 2002 במשחק מול נבחרת טורקיה. בשנים שלאחר מכן שותף במספר משחקי ידידות נוספים. ב-2007 זכה די נטאלה למקום בהרכב הנבחרת במוקדמות יורו 2008. בקיץ 2008 שיחק עם הנבחרת ביורו. בדו-קרב בעיטות העונשין ברבע הגמר מול נבחרת ספרד החמיץ די נטאלה את בעיטתו, ונבחרתו הודחה מהטורניר. הוא הופיע בהרכב הנבחרת גם בטורנירי מונדיאל 2010 ויורו 2012, שלאחריו הודיע על פרישתו מהנבחרת.

==קישורים חיצוניים==

==הערות שוליים==

קטגוריה:חלוצי כדורגל איטלקים
קטגוריה:כדורגלני אמפולי
קטגוריה:כדורגלני אודינזה
קטגוריה:נאפולי: כדורגלנים
קטגוריה:כדורגלני נבחרת איטליה
קטגוריה:כדורגלנים איטלקים
קטגוריה:כדורגלני יורו 2008
קטגוריה:כדורגלני מונדיאל 2010
קטגוריה:כדורגלני יורו 2012
קטגוריה:איטלקים שנולדו ב-1977
ישראל יצחק גרינץ

במרכז הנואם ישראל יצחק גרינץ בחנוכת בית כנסת ב[[כפר סיטרין. באמצע סגן שר הפנים ישראל שלמה בן-מאיר משמאל הרב מרדכי פוגלמן רבה של קריית מוצקין]]
ישראל יצחק גרינץ (1907 – 25 בדצמבר 1982) היה איש ציבור, בנקאי ומחבר ספרים בתחום הבנקאות.

== חייו ==
גרינץ התחיל בפעילות ציבורית כמזכיר תנועת המזרחי בעיר הולדתו ראדום שבפולין, כבר בגיל 16.

בגיל 18, יסד ספרייה ציבורית לספרות עברית ויידיש, ובאותו זמן נבחר ליו"ר צעירי התנועה בעיר.
בשנת 1931 ייסד קיבוץ הכשרה למועמדי עלייה לארץ ישראל, וקן לתנועת "השומר הדתי". בגיל 26 עלה לארץ ישראל, התיישב בחיפה, והצטרף לכוחות "ההגנה". הקים ארגון גג של תנועות הנוער החרדי בחיפה, ופעל במסגרות ציבוריות רחבות לשמירת השבת בחיפה ושינוי צביונה של העיר לדתי יותר.

גרינץ הביא לכך שכל קופות המלווה (בנקים) בארץ הפסיקו לעבוד בשבתות בתקופות שקדמו להגשת מאזנן השנתי, באמצעות שדרוג שיטות העבודה. היה חבר בוועדת הכספים בעיריית חיפה, כנציג החוגים הדתיים. היה חבר בתנועת הפועל המזרחי, ואף נבחר לוועדת הביקורת המרכזית ולמועצה הכלכלית של המפלגה.

גרינץ שימש כסגן מנהל הסניף הראשי של בנק הפועלים בחיפה. במקביל בשנת 1933 הקים מן היסוד בנק עצמאי עבור חברי הפועל המזרחי, שכונה בשם: "אוצר לאשראי של הפועל המזרחי". הבנק פתח עוד 5 סניפים באזור חיפה ובצפון הארץ. מאוחר יותר אוחד הבנק עם בנק המזרחי המאוחד.

גרינץ ריכז איסוף כספים ותרומות לרכישת מגרש ולהקמת בנין עבור סניף בני-עקיבא בעיר. היה מיוזמי הקמתו של בית הספר הטכנולוגי תו"מ ע"ש צ. סיטרין ודאג בין השאר לתשלום שכר לימוד לתלמידים מעוטי יכולת. סייע ברכישת כלי נשיפה עבור תלמידי בית הספר לארגון תזמורת של בית-הספר, וכן אסף תרומות להקמת מעבדה פיזיקלית במקום.

סייע רבות בשנותיה הראשונות לביסוסה של ישיבת בני עקיבא פרחי אהרן. כיהן כיו"ר בית הכנסת המרכזי בהר הכרמל, הביא להכנסת ריהוט מלא וחדש והקים במקום ספרייה תורנית מקיפה. כיהן גם כנשיא בית-הורים "סיני" בהר-הכרמל.

עסק בפעילות ספרותית ענפה, החל מכתיבת מאמרים עיוניים, פוליטיים ומקצועיים, דרך עריכת עיתון "למרחב" בסניף הפועל המזרחי בחיפה, עריכת ביטאון "שיח" לעובדי בנק הפועלים, וכלה בכתיבת ספרי יסוד בתחום הבנקאות, שהייתה חסרה ספרות עברית באותה עת. ספריו הופיעו במספר מהדורות ונמכרו בתפוצה רחבה.

נבחר כיקיר חיפה.

לפני פטירתו יזם הקמת קרן מלגות ומענקים ע"ש רבקה וישראל גרינץ. הקרן מחלקת מדי שנה פרסים ומלגות לתלמידי מוסדות חינוך הפועלים ברוח ערכי תורה ועבודה. הקרן נוסדה בשיתוף עם המרכז לחינוך דתי בישראל, במטרה להעניק סיוע לתלמידי מוסדות החינוך הדתי בישראל, מוסדות עיוניים, מקצועיים וישיבות בני-עקיבא; וכן במטרה לעניין אברכים בישיבות ההסדר בהגשת עבודות מחקר בתחום המשפט העברי ומקורותיו וכן בנושאי הציונות הדתית על שלוחותיה, לרבות מעשי חסד והתנדבות למען הקהילה הנעשים בהשתתפות הנוער הדתי-ציוני.

נפטר בט' בטבת תשמ"ג.

אחיו הוא פרופ' יהושע מאיר גרינץ, חוקר תנ"ך.

בנו עו"ד יגאל דוד גרינץ ז"ל.

==ספריו==
*הלכות הבנקאות, בהוצאת הוועד המרכזי של הסתדרות הפקידים, תל אביב תשכ"א, ובמהדורות נוספות.
*הבנק והלקוח - שאלות ותשובות בדיני בנקאות, בהוצאת הוועד המרכזי של הסתדרות הפקידים, תל אביב תשכ"ה, ובמהדורות נוספות.
*לכסיקון לבנקאות ולמסחר, בשני כרכים, בהוצאת מסדה, רמת גן 1978.

קטגוריה:אנשי העלייה החמישית
קטגוריה:פעילי תנועת המזרחי
קטגוריה:יקירי חיפה
קטגוריה:עובדי בנק הפועלים
קטגוריה:ישראלים ילידי פולין
קטגוריה:אישים הקבורים בבית הקברות חוף הכרמל
קטגוריה:ישראלים שנולדו ב-1907
קטגוריה:ישראלים שנפטרו ב-1982
לוטונג ג'אווה

לוטונג ג'אווה (שם מדעי: Trachypithecus auratus) הקרוי גם לנגור ג'אווה הוא מין בסוג לוטונג (או לנגור) במשפחת קופים בעלי זנב. המין אנדמי לאי ג'אווה ולאיים המקיפים אותו.

== מאפיינים ==
צבעו של הלוטונג ג'אווה שחור עם גוון חום ברגליים, בצדדים וב"פאות הלחיים".
כשאר הלנגורים, זנבו ארוך ומגיע לאורך של עד 87 ס"מ, בזמן שאורך הגוף מגיע לאורך של 55 ס"מ בלבד. שני תת-המינים של לוטונג זה דומים בהופעתם ונפרדים גאוגרפית; הזכרים והנקבות שחורים, למרות שלנקבות נקודה חיוורת, צהבהבה ולבנה באזור הערווה. הצעירים של שני תת-המינים כתומים. תת-המין הקבוע לא מאבד את צבעו כאשר הוא מתבגר, במקום זאת, צבעו מתכהה במעט, עם צבע צהוב בצדדים, בגפיים ומסביב לאוזניים, עם גוון שחור בגב.

לוטונג ג'אווה מצוי באזורים הפנימיים והחיצוניים של יער הגשם.

פרימט זה פעיל יום וחי ביערות. הוא ברובו אוכל צמחים, תזונתו מכילה עלים, פרחים, פירות ואת ניצני הפרחים, למרות שהוא אוכל גם זחלי חרקים.
==קישורים חיצוניים==

== הערות שוליים ==

קטגוריה:בעלי חיים שתוארו ב-1812
קטגוריה:טקסונים שתוארו בידי אטיין ז'ופרואה סנט-אילר
קטגוריה:קולובים
קטגוריה:ג'אווה: יונקים
קטגוריה:ג'אווה: בעלי חיים אנדמיים
קטגוריה:יונקים ביערות הגשם של דרום-מזרח אסיה
יפים גלר

יפים גלר (ברוסית: Ефим Петрович Геллер; 8 במרץ 1925, אודסה, ברית המועצות – 17 בנובמבר 1998) היה שחמטאי יהודי-אוקראיני בדרגת רב-אמן, מאלופי ברית המועצות בשחמט ומהמועמדים לאליפות העולם, חבר הנבחרת האולימפית של ברית המועצות ומאמנם של אלופי עולם בשחמט.

בדירוג 15 בעלי ההישגים הטובים ביותר, בכל הזמנים (מבין השחקנים שהשתתפו בלפחות ארבע אולימפיאדות שחמט), באולימפיאדות השחמט, דורג גלר במקום ה-11 עם 76 משחקים, 46 ניצחונות, 23 תוצאות תיקו ו-7 הפסדים. גלר מיצה 75.6% מתוך מאת האחוזים האפשריים, זכה בשלוש מדליות זהב, ושלוש כסף.

יפים גלר זכה פעמיים באליפות ברית המועצות בשחמט, פעם אחת, ב-1955, בשותפות עם וסילי סמיסלוב, אך בדו-קרב ההכרעה יצא גלר וידו על העליונה ופעם שנייה ב-1979. הוא זכה ארבע פעמים באליפות אוקראינה, בשנים 1950, 1957, 1958 ו-1959.
ב-1989 הוא זכה בתחרות העל בדורטמונד.
הוא זכה שלוש פעמים בקורוס (ויק אן-זהה) (1965,1969,1977).
גלר היה מאמנם של אלופי העולם בשחמט, בוריס ספסקי ואנטולי קרפוב.

==השתתפות באולימפיאדות==
יפים גלר השתתף ב-7 אולימפיאדות השחמט כחלק מנבחרת ברית המועצות.
{| class="sortable" border="1" cellspacing="0" cellpadding="1" width="60%"
|- bgcolor="#ccfccf" align="center"
| שנה|| לוח || מד כושר|| נקודות|| תוצאות|| %|| מקום
|-
| 1952||4 || ||10.5 מ-14||8+ 5= 1-||75|| 1 קבוצתי, 2 אישי
|-
| 1954||1 עת || ||5 מ-7||4+ 2= 1-||71.4|| 1 קבוצתי, 1 אישי
|-
| 1956||2 עת|| ||7.5 מ-10||7+ 1= 2-||75|| 1 קבוצתי, 1 אישי
|-
| 1962||1 עת|| ||10.5 מ-12||10+ 1= 1-||87.5|| 1 קבוצתי, 1 אישי
|-
| 1968||4|| ||9.5 מ-12||7+ 5= 0-||79.2|| 1 קבוצתי, 2 אישי
|-
| 1970||2 עת|| ||8 מ-12||6+ 4= 2-||66.7|| 1 קבוצתי
|-
| 1980||4|| 2565 ||6.5 מ-9||4+ 5= 0-||72.2|| 1 קבוצתי, 2 אישי
|-
|}

==קישורים חיצוניים==

* 

קטגוריה:שחמטאים יהודים סובייטים
קטגוריה:שחמטאים יהודים אוקראינים
קטגוריה:מקבלי עיטור אות הכבוד
קטגוריה:רבי-אמנים יהודים
קטגוריה:אלופי ברית המועצות בשחמט
קטגוריה:מאמני שחמט יהודים
קטגוריה:בוגרי אוניברסיטת אודסה
קטגוריה:רוסים שנולדו ב-1925
קטגוריה:סובייטים שנפטרו ב-1998
ق

האות קאף (בערבית: قاف) היא האות העשרים ואחת באלפבית הערבי. לפניה באה האות פא ואחריה האות כאף.

בערבית סטנדרטית קאף מייצגת את העיצור /q/ (נהגה בענבל; זוהי ההגייה המקורית של קו"ף. ). אולם, ברוב הניבים המדוברים היא מבוטאת אחרת. בערבית לבנטינית, בערבית מצרית ובמעט ערים צפון אפריקאיות, דוגמת תלם סן, קאף מייצגת את העיצור /ʔ/ (כמו אל"ף). בערבית סעידית (המדוברת בדרום מצרים), בחלק מהניבים התימניים, בניבים בדואים ובערבית עיראקית קאף מבוטאת כ-/ɡ/ (כמו גימ"ל), במפרץ הפרסי זה ביטויה רק כשאינה מנוקדת בכסרה, אז הוגים אותה כ-/ʤ/ (כמו גימ"ל במילה ג'ינס). בערבית פלסטינית כפרית (פלאחית) קאף נהגית כ-/k/ (כמו כּ"ף), אך לעיתים היא מלועלעת – /kˤ/ (כמו כּ"ף משולבת עם עי"ן מזרחית). במגרב קאף שומרת לרוב על הגייתה המקורית אך לעיתים היא מוחלפת ב-/g/ או /k/ בגלל השפעת שפות ברבריות או צרפתית. קאף היא אחת מחמשת העיצורים הנחציים (האחרים הם צאד, צ'אד, טא וט'א), והיא הגרסה הנחצית של כּאף.

בסגנון הכתיבה המגרבי קאף נכתבת עם נקודה אחת מעליה ולא שתיים (ڧ), כמו פא משרקית, אך קעורה יותר, עם זאת אין מקום לבלבול בין פא וקאף מגרביות, מאחר שפא מגרבית נכתבת עם נקודה מתחתיה. אמנם כיום צורה זו אינה רווחת כלל, אך בארצות המגרב, למעט לוב, משתמשים בה עד היום בכתיבת הקוראן.

בכתיבה, האות מתחברת מצד ימין וגם מצד שמאל, כמו בשאר האותיות למעט אותיות "דוד'ארז".

מקור קאף הוא ב"קוף" הפניקית, ויש לה מקבילות ברוב האלפביתים:
* אלפבית עברי – ק
* אלפבית יווני – 25px
* אלפבית לטיני – Q,q
* אלפבית סורי – ܩ

==קישורים חיצוניים==

==הערות שוליים==

קטגוריה:אותיות בערבית
ריק לוין

ריק לוין (באנגלית: Rick (Richard Charles) Levin; נולד ב-7 באפריל 1947) הוא כלכלן יהודי-אמריקאי, שכיהן בתפקיד נשיא אוניברסיטת ייל בשנים 1993-2013. בעת כהונתו היה לנשיא שהחזיק במשרתו למשך הזמן הארוך ביותר מקרב נשיאי אוניברסיטאות ליגת הקיסוס. שימש מנכ"ל קורסרה (Coursera), אתר לשירותי למידה מתוקשבת, ממרץ 2014 ועד שנת 2017. 

לוין נולד למשפחה יהודית בסן פרנסיסקו שבקליפורניה, ארצות הברית. ב-1974 השלים דוקטורט בכלכלה באוניברסיטת ייל, ומ-1979 משמש פרופסור מן המניין לכלכלה באוניברסיטת ייל. ב-1993 מונה לנשיא אוניברסיטת ייל, והחליף את הווארד למר. בתקופתו של לוין, הרחיבה האוניברסיטה את פעילותה האקדמאית לרחבי העולם. לוין כתב ופרסם שני ספרים על העבודה באוניברסיטה במהלך כהונתו, "The Work of the University" (2003) ו-"The Worth of the University" (2013).

בפברואר 2004 מונה לוין לחבר בוועדת המודיעין בנושא עיראק (Iraq Intelligence Commission), שבדקה את הערכות המודיעין האמריקאי באשר לקיום נשק להשמדה המונית בעיראק. 

ללוין ולאשתו ג'יין, גם היא פרופסורית באוניברסיטת ייל, נולדו ארבעה ילדים. בנו ג'ונתן לוין הוא כלכלן זוכה מדליית ג'ון בייטס קלארק.

==קישורים חיצוניים==

קטגוריה:סן פרנסיסקו: אישים
קטגוריה:כלכלנים יהודים אמריקאים
קטגוריה:סגל אוניברסיטת ייל
קטגוריה:סגל אוניברסיטת אוקספורד
קטגוריה:אמריקאים שנולדו ב-1947
זנית אלקטרוניקה

זנית' אלקטרוניקה (באנגלית: Zenith Electronics Corporation) היא חברה אמריקאית העוסקת בייצור טלוויזיות. המרכז שלה נמצא בלינקולנשייר, אילינוי.

החברה נוסדה בשיקגו בשנת 1918 כיצרנית קטנה של ציוד לחובבי רדיו. במשך השנים עסקה החברה בייצור מכשירים אלקטרוניים שונים, כמו מכשירי רדיו, טלוויזיות ומחשבים. כתוצאה מהתחרות עם יצרנים יפניים, נכנסה זנית לקשיים בשנות ה-80 של המאה ה-20. בשנת 1995 רכש קונצרן LG מקוריאה הדרומית 55% ממניות חברת זנית ומאז 1999 זנית שייכת לה באופן מלא.

בין ההישגים הגדולים של זנית ניתן למנות מספר פיתוחים:
* פיתוח מכשיר הרדיו הנייד
* המצאת השלט הרחוק האלחוטי
* תקן לשידור FM סטריאו
* שק"ק בעלת ניגודיות גבוהה
* החדרת פורמט HDTV לארצות הברית

== חברת "זניט" בישראל ==
בשנת 1966 הוקם בישראל מפעל לייצור טלוויזיות Zenith המפעל פעל באזור התעשייה בשכונת גבעת שאול בירושלים בפרסומי החברה בארץ השם היה זניט. המפעל היה בבעלות של חברת "אוברסיז רדיו קואורפוריישן" בה היו שותפים חברת Zenith האמריקנית (26%) והתעשיין ויליאם רובינסון מז'נבה (74%).

== קישורים חיצוניים ==

* 
* [http://www.satil.com/history_pages/excompanies_zenith.htm היסטוריה של חברת זנית]
* [http://www.godigital.co.il/radio_history_video_01.htm פרסומת טלוויזיה למקלטי רדיו מטלטלים וקומפקטיים של זנית]

קטגוריה:חברות אלקטרוניקה
בנג'מין קרדוזו

בנג'מין נתן קרדוזו (באנגלית: Benjamin Nathan Cardozo; 24 במאי 1870 – 9 ביולי 1938) היה חוקר ופילוסוף, משפטן יהודי-אמריקאי בולט, היהודי השני אחרי לואי ברנדייס שכיהן כשופט בבית המשפט העליון של ארצות הברית.

== קורות חיים ==
נולד בעיר ניו יורק למשפחה יהודית-ספרדית, שאבותיה היגרו לקולוניות האמריקאיות מפורטוגל באמצע המאה ה-18 (השם קרדוזו הוא במקורו פורטוגזי). אביו של קרדוזו, אלברט, היה בעצמו שופט בבית המשפט העליון של מדינת ניו יורק. אמו של קרדוזו, רבקה, מתה בהיותו בן תשע, ואחותו הגדולה גידלה אותו. בגיל 15, קרדוזו החל ללמוד באוניברסיטת קולומביה, ובשנת 1889 החל ללמוד בבית הספר למשפטים באוניברסיטה.

משנת 1891 עד שנת 1914 עבד קרדוזו כעורך דין בניו יורק, ולאחר מכן נבחר לכהן כשופט בבית המשפט לערעורים בניו יורק, בהיותו היהודי הראשון שכיהן במשרה זו. בשנת 1927 מונה לנשיא בית המשפט. בשנת 1932 מונה קרדוזו על ידי נשיא ארצות הברית, הרברט הובר, לכהונה כשופט בית המשפט העליון של ארצות הברית, והיה ליהודי השני בתפקיד זה, לאחר לואי ברנדייס.

בשנים 1932–1937 נמנה קרדוזו עם קבוצה שכונתה "שלושת המוסקטרים", יחד עם השופטים לואי ברנדייס והרלן סטון. השלושה תמכו בצעדי החקיקה של מדיניות הניו דיל של הנשיא פרנקלין דלאנו רוזוולט. מולם ניצבה קבוצת "ארבעת הפרשים" - השופטים פירס באטלר, ג'יימס קלארק מק'ריינולדס, ג'ורג' סאת'רלנד וויליס ואן דוונטר. נשיא בית המשפט העליון צ'ארלס אוונס יוז והשופט אוון רוברטס היו בתקופה זו לשון המאזניים.

בהמשך השתנה המצב בבית המשפט, וקרדוזו מצא עצמו ברוב, כאשר יוז ורוברטס עברו מהצד השמרני לזה הליברלי בשל לחץ מצד הנשיא רוזוולט. לאחר שבית המשפט פסל חקיקה סוציאליסטית שיזם הנשיא כחלק מהניו דיל, הציע רוזוולט "להזרים דם חדש" לבית המשפט העליון ובכך לשנות את אופיו. אף שההצעה נדחתה, הדבר הביא להרתעת חלק מהשופטים ולשינוי בעמדתם.

לקח חלק בפעילות יהודית וציונית, וכאות הוקרה על פועלו, קיבל תואר דוקטור מהמכון הרבני על שם יצחק אלחנן שבישיבה יוניברסיטי.

קרדוזו לא נישא מעולם. מבין ששת אחיו ואחיותיו, נישאה רק אחותו אמילי, ולה ולבעלה לא היו ילדים.

בשנת 1938, בעודו מכהן כשופט, נפטר קרדוזו מהתקף לב.

על שמו קרוי בית הספר למשפטים בישיבה יוניברסיטי שבניו יורק.

==לקריאה נוספת==
* 

==קישורים חיצוניים==

* 
* 
* 
* 
* 

==הערות שוליים==

קטגוריה:יהודים שופטי בית המשפט העליון של ארצות הברית
קטגוריה:יהודים שופטי בתי המשפט הפדרליים לערעורים של ארצות הברית
קטגוריה:ניו יורק: אישים
קטגוריה:בוגרי בית הספר למשפטים באוניברסיטת קולומביה
קטגוריה:נשיאי בתי משפט בארצות הברית
קטגוריה:שופטי בתי המשפט של מדינת ניו יורק
קטגוריה:אמריקאים ממוצא יהודי-פורטוגזי
קטגוריה:אמריקאים שנולדו ב-1870
קטגוריה:אמריקאים שנפטרו ב-1938
אנהאוזר-בוש

אנהאוזר-בוש (באנגלית: Anheuser-Busch) היא חברה ציבורית אמריקאית לייצור בירה. מטה החברה שוכן בעיר סנט לואיס במדינת מיזורי. לחברה 12 מבשלות בירה במדינות שונות בארצות הברית ו-20 מבשלות בעולם המייצרות תחת רישיון של אנהאוזר-בוש. אנהאוזר-בוש היא היצרנית הגדולה ביותר של בירה בארצות הברית עם נתח שוק של 48.8% מהמכירות ב-2008. בהתבסס על הכנסות, היא החברה הגדולה ביותר בעולם בייצור בירה והשלישית בעולם מבחינת נפח הייצור.

לחברה מספר חברות בנות המתמחות בפלחי שוק שונים. בירה לשיווק מקומי (75% מההכנסות), בירה לשיווק בינלאומי (7%), אריזה (10%) ובידור (8%). ב-2007 מכרה אנהאוזר-בוש 128,400,000 חביות בירה בכל העולם.

המותגים הנפוצים ביותר של אנהאוזר-בוש הם באדוויזר, בוש, באד-לייט ומיקולו וכן מספר רב של מותגים אחרים.

ב-13 ביולי 2008 קיבלה החברה הצעת רכש מחברת InBev הבלגית תמורת 52 מיליארד דולר. ב-18 בנובמבר 2008 הושלם המיזוג, והחברה החדשה נקראת Anheuser-Busch Inbev.

==היסטוריה==
ב-1852 הקים ג'ורג' שניידר מבשלת בירה בשם "בוואריאן ברואריז" (מבשלות בוואריה). ב-1860 אברהארד אנהאוזר קנה את המבשלה הכושלת ושינה את שמה לא. אנהאוזר. ב-1864 אדולפוס בוש, חתנו של אנהאוזר, החל לעבוד במבשלה, ב-1869 הצטרף כשותף וב-1880, כשנפטר אנהאוזר נעשה בוש לנשיא החברה. ב-1879, החברה שינתה את שמה לאנהאוזר-בוש.

בשנים 1999–2002 החלה הובילה קמפיין פרסמות Whassup? שזכתה במספר פרסים.

==קישורים חיצוניים==

* 

* 
* 

קטגוריה:חברות מזון אמריקאיות
קטגוריה:יצרני בירה